Lauri Markkanen kirjasi 19 pistettä ja 8 levypalloa, kun Chicago hävisi Clevelandille pistein 112-119 koripallon NBA:ssa.

Suomikoriksen ihmemies Lauri Markkanen jatkoi säkenöimistään NBA-parketilla, kun Chicago Bulls kohtasi kauden kolmannessa ottelussaan liigan ehdottomaan kärkikastiin lukeutuvan Cleveland Cavaliersin. Chicago kärsi kolmannen peräkkäisen tappion pistein 112-119, mutta 20-vuotias Markkanen pelasi jälleen loisto-ottelun – ja teki myös NBA-historiaa.

Kesän varaustilaisuudessa seitsemäntenä varatusta Markkasesta tuli kaikkien aikojen ensimmäinen tulokaspelaaja, joka on heittänyt 10 kolmen pisteen heittoa ensimmäisen kolmen ottelun aikana. Clevelandia vastaan kahdeksasta kolmosyrityksestä upposi viisi.

31 minuuttia urakoinut Markkanen heitti ottelussa yhteensä 19 pistettä, mikä on myös miehen oma ennätys liigassa. Levypalloja laitahyökkääjä kahmi kahdeksan kappaletta ja kirjattiinpa Markkaselle lisäksi vielä yksi torjuntakin.

Enempäänkin olisi ollut mahdollisuudet – Markkanen pussitti pistesaaliistaan 17 jo taukoon mennessä! Toisella jaksolla pallo ei enää päätynyt kuuman heittäjän hyppysiin samalla tahdilla. Bullsin paras pistemies ottelun päättyessä oli 25 pinnaa heittänyt Justin Holiday.

LeBron James jälleen omaa luokkaansa

"Vain" seitsemän pisteen suuruista tappiota voi pitää Chicagolta jopa saavutuksensa. Vastus Cleveland on koko liigan ehdotonta parhaimmistoa, ja se on muun muassa ollut NBA-finaaleissa nyt kolmena kautena peräkkäin. Toissa vuonna irtosi mestaruus.

Joukkueen ykköstähti, planeetan paras koripalloilija, LeBron James oli ottelussa jälleen täysin omaa luokkaansa. Tällä kertaa takamiehen roolissa operoinut konkari purkitti 37 minuutissa peräti 34 pistettä ja kirjasi myös 13 koriin johtanutta syöttöä.

Lue myös:

NBA-legenda hehkutti itsevarmaa Markkasta, paljasti seuranneensa jo yliopistopelejä: "Niiden takia piti valvoa myöhään"

Markkanen oli merkattu mies tulikuuman alun jälkeen: "Avasin tilaa joukkuetovereilleni"

Päävalmentaja ylisti Markkasen taisteluasennetta: "Hänestä tulee hemmetinmoinen pelaaja"

"Bang, bang, bang!" – Jenkkiselostajat syttyivät Markkasen kolmostykityksestä ja heittivät sekaan Game of Thrones -lempinimen